
	22. oktober 2026


PRODUKTRESUMÉ

for

Oapent, injektionsvæske, opløsning



0.	D.SP.NR.
33365

1.	VETERINÆRLÆGEMIDLETS NAVN
Oapent

Lægemiddelform: Injektionsvæske, opløsning
Styrke: 100 mg/ml

2.	KVALITATIV OG KVANTITATIV SAMMENSÆTNING
Hver ml indeholder:

Aktivt stof:
Pentosanpolysulfatnatrium		100 mg

Hjælpestoffer:

	Kvalitativ sammensætning af hjælpestoffer og andre bestanddele
	Kvantitativ sammensætning, hvis oplysningen er vigtig for korrekt administration af veterinærlægemidlet

	Benzylalkohol (E1519)
	0,01 ml

	Dinatriumfosfatdodecahydrat
	-

	Natriumdihydrogenfosfatdihydrat
	-

	Natriumhydroxid
	-

	Saltsyre, koncentreret
	-

	Vand til injektionsvæsker
	-



Klar, bleggul opløsning.


3.	KLINISKE OPLYSNINGER

3.1	Dyrearter, som lægemidlet er beregnet til
Hund

3.2	Terapeutiske indikationer for hver dyreart, som lægemidlet er beregnet til
Til behandling af halthed og smerte ved degenerativ ledsygdom/osteoarthritis (ikke-infektiøs artrose) hos hunde med fuldt udviklet skelet.

3.3	Kontraindikationer
Må ikke anvendes til behandling af septisk artritis. I sådanne tilfælde skal passende antimikrobiel behandling iværksættes.

Må ikke anvendes til hunde med fremskreden lever- eller nyreinsufficiens eller tegn på infektion.

Må ikke anvendes til hunde med blodsygdomme, blodkoagulationsforstyrrelser, blødning eller maligne tumorer (især hæmangiosarkom). Pentosanpolysulfat har en antikoagulerende virkning.

Må ikke anvendes i den perioperative periode. Må ikke anvendes til hunde med ikke-fuldt udviklet skelet (dvs. hunde, hvis de lange rørknoglers vækstplader ikke er lukkede).

Må ikke anvendes i tilfælde af overfølsomhed over for det aktive stof eller over for et eller flere af hjælpestofferne.

3.4	Særlige advarsler
Klinisk effekt ses muligvis først efter den anden injektion i behandlingsforløbet.

3.5	Særlige forholdsregler vedrørende brugen

Særlige forholdsregler vedrørende sikker brug hos de dyrearter, som lægemidlet er beregnet til
Anvendes med forsigtighed til hunde med tidligere pulmonale læsioner.
Forsigtighed tilrådes også i tilfælde af leversygdom.
Standarddosis må ikke overskrides. Overskridelse af den anbefalede dosis kan medføre øget stivhed og ubehag.
Der må ikke administreres mere end 3 behandlingsforløb med hver 4 injektioner i løbet af en 12-måneders periode.

Særlige forholdsregler for personer, der administrerer veterinærlægemidlet til dyr
Pentosanpolysulfat kan forårsage antikoagulerende og gastrointestinale virkninger. Der skal udvises forsigtighed for at undgå utilsigtet selvinjektion. I tilfælde af utilsigtet selvinjektion skal der straks søges lægehjælp, og indlægssedlen eller etiketten skal vises til lægen.

Pentosanpolysulfat og benzylalkohol kan forårsage overfølsomhedsreaktioner. Personer med kendt overfølsomhed over for pentosanpolysulfatnatrium eller benzylalkohol skal administrere det veterinærlægemiddel med forsigtighed. Hvis kontakt forekommer, skal det berørte område straks vaskes. Hvis du udvikler symptomer efter eksponering, såsom hududslæt, skal der straks søges lægehjælp, og indlægssedlen eller etiketten skal vises til lægen.

Vask hænder efter brug.



Særlige forholdsregler vedrørende beskyttelse af miljøet
Ikke relevant.

3.6	Bivirkninger

Hunde:

	Hyppighed ikke kendt
(kan ikke estimeres ud fra forhåndenværende data):
	Anoreksi¹, opkastning¹, diarré¹;
Letargi¹;
Forlænget aktiveret partiel tromboplastintid (aPTT)², forlænget trombintid (TT)²;
Blødningsforstyrrelser (f.eks. næseblod, blodig diarré, hæmatom);
Hævelse på injektionsstedet³


¹	Som følge af overfølsomhedsreaktion; kan kræve symptomatisk behandling, herunder administration af antihistaminer.
²	Kan vare ved i op til 24 timer efter administration hos raske hunde. Dette medfører kun meget sjældent kliniske virkninger, men på grund af den fibrinolytiske virkning af pentosanpolysulfatnatrium bør muligheden for intern blødning fra en tumor eller vaskulær abnormalitet overvejes, hvis der udvikles kliniske tegn. Det anbefales, at dyret overvåges for tegn på blodtab og behandles efter behov.
³	Forbigående.

[bookmark: _Hlk66891708]Indberetning af bivirkninger er vigtigt, da det muliggør løbende sikkerhedsovervågning af et veterinærlægemiddel. Indberetningerne sendes, helst via en dyrlæge, til enten indehaveren af markedsføringstilladelsen eller dennes lokale repræsentant eller til den nationale kompetente myndighed via det nationale indberetningssystem. Se indlægssedlen den indre emballage for de relevante kontaktoplysninger.

3.7	Anvendelse under drægtighed, laktation eller æglægning

Drægtighed og laktation
Laboratorieundersøgelser hos kaniner har vist embryotoksiske virkninger forbundet med en primær effekt hos moderdyret ved gentagen daglig dosering på 2,5 gange den anbefalede dosis.
Veterinærlægemidlets sikkerhed er ikke fastlagt hos drægtige tæver; anvendelse anbefales derfor ikke under disse omstændigheder.
Veterinærlægemidlet bør ikke anvendes på tidspunktet for fødsel på grund af dets antikoagulerende virkninger.

3.8	Interaktion med andre lægemidler og andre former for interaktion
NSAID'er, og især aspirin, må ikke anvendes i kombination med pentosanpolysulfat-natrium, da de kan påvirke trombocytadhæsionen og forstærke veterinærlægemidlets anti-koagulerende aktivitet.
Kortikosteroider har vist sig at være antagonistiske over for en række af pentosanpoly-sulfatnatriums virkninger. Desuden kan anvendelse af antiinflammatoriske lægemidler medføre en for tidlig stigning i hundens aktivitet, hvilket kan påvirke veterinærlægemidlets terapeutiske aktivitet.
Må ikke anvendes samtidigt med steroider eller ikke-steroide antiinflammatoriske lægemidler, herunder aspirin og phenylbutazon, eller inden for 24 timer efter sådan administration.

Må ikke anvendes samtidigt med heparin, warfarin eller andre antikoagulantia.

3.9	Administrationsveje og dosering
Til subkutan anvendelse.

For at sikre korrekt dosering skal legemsvægten bestemmes så nøjagtigt som muligt.

3 mg pentosanpolysulfatnatrium/kg legemsvægt (svarende til 0,3 ml/10 kg legemsvægt) administreres 4 gange med et interval på 5-7 dage mellem hver administration.

Må kun administreres ved aseptisk subkutan injektion med 0,3 ml/10 kg legemsvægt. Der skal anvendes en passende graderet sprøjte for at sikre nøjagtig administration af det nødvendige dosisvolumen. Dette er særligt vigtigt ved injektion af små volumener.

Hvert tilfælde skal vurderes individuelt af dyrlægen, og et passende behandlingsprogram skal fastlægges.

Proppen kan punkteres sikkert op til 40 gange.

3.10	Symptomer på overdosering (og, hvis relevant, nødforanstaltninger og modgift)
Gentagen daglig overdosering med fem gange den anbefalede dosis eller mere medførte anoreksi og depression, som var reversible efter seponering af lægemidlet.

Ved overdosering kan der forekomme hepatocellulær skade og en dermed forbundet dosisafhængig stigning i ALAT.

Stigninger i aPTT og TT er dosisafhængige. Ved gentagen dosering på mere end fem gange den anbefalede dosis kan disse stigninger vare ved i mere end 1 uge efter administration hos raske hunde. Tegn forbundet med disse forstyrrelser kan omfatte blødning i mave-tarmkanalen, kropshuler og ekkymoser. Ved gentagen dosering på mere end ti gange den anbefalede dosis kan dødsfald forekomme som følge af gastrointestinal blødning.

Hvis der forekommer overdosering, skal hunde indlægges og observeres, og understøttende behandling skal gives efter dyrlægens vurdering.

3.11	Særlige begrænsninger og betingelser for anvendelse, herunder begrænsninger for anvendelsen af antimikrobielle og antiparasitære veterinærlægemidler for at begrænse risikoen for udvikling af resistens
Ikke relevant.

3.12	Tilbageholdelsestid(er)
Ikke relevant.


4.	FARMAKOLOGISKE OPLYSNINGER

4.1	ATCvet-kode
QM01AX90



4.2	Farmakodynamiske oplysninger
Veterinærlægemidlet indeholder pentosanpolysulfatnatrium (NaPPS), en semisyntetisk polymer med en gennemsnitlig molekylvægt på 4000 dalton.

I en model for osteoarthritis hos hunde reducerede NaPPS, når det blev administreret i doser svarende til terapeutiske doser, niveauerne af metalloproteinaser i brusken og øgede niveauerne af vævshæmmer af metalloproteinase (TIMP), hvorved proteoglykanindholdet blev bevaret, og bruskmatrix blev beskyttet mod nedbrydning.

Hos hunde med osteoarthritis medførte administration af NaPPS fibrinolyse, lipolyse og nedsat trombocytaggregabilitet.

I in vitro-studier og in vivo-studier i laboratoriedyr, hvor der blev anvendt doser højere end de foreslåede terapeutiske doser, hæmmede NaPPS niveauerne af antiinflammatoriske mediatorer og stimulerede hyaluronsyntesen fra fibroblaster.

4.3	Farmakokinetiske oplysninger

Absorption
Hos hund opnås en maksimal plasmakoncentration på 7,40 mg ækv. pentosanpolysulfat-natrium/ml 15 minutter efter subkutan administration.

Fordeling
Pentosanpolysulfatnatrium binder til mange plasmaproteiner med varierende styrke af association og dissociation, hvilket resulterer i en kompleks ligevægt mellem bundet og ubundet lægemiddel. Pentosanpolysulfatnatrium koncentreres i leveren, nyrerne og det retikuloendoteliale system. Der forekommer lave niveauer i bindevæv og muskulatur. Undersøgelser udført på kaniner har vist, at den terapeutiske koncentration af det aktive stof forbliver i leddets brusk i ca. 4-5 dage efter administration. 
Distributionsvoluminet hos hund er 0,43 l.

Biotransformation
Desulfatering af pentosanpolysulfatnatrium sker i det hepato-retikulo-endoteliale system, hvor leveren er det vigtigste aktivitetssted. Depolymerisering kan også forekommei nyren.

Elimination
Veterinærlægemidlet elimineres hos hund med en halveringstid på ca. 3 timer. Otteogfyrre timer efter injektion er ca. 70 % af den administrerede dosis elimineret via urinen.


5.	FARMACEUTISKE OPLYSNINGER

5.1	Væsentlige uforligeligheder
Da der ikke foreligger forligelighedsundersøgelser, må dette veterinærlægemiddel ikke blandes med andre veterinærlægemidler.

5.2	Opbevaringstid
Veterinærlægemidlets holdbarhed i salgspakning: 2 år.
Holdbarhed efter anbrud af den indre emballage: 90 dage.

5.3	Særlige forholdsregler vedrørende opbevaring
Dette veterinærlægemiddel kræver ingen særlige temperaturbetingelser ved opbevaring.
Opbevar hætteglasset i den ydre karton for at beskytte mod lys.

5.4	Den indre emballages art og indhold
Klart hætteglas af glas (Ph. Eur. type I) lukket med en gummiprop.
Hætteglasset er forseglet med en aluminiumshætte forsynet med en polypropylene  flip-off-forsegling.

Pakningsstørrelser
Kartonæske med 1 hætteglas à 10 ml.
Kartonæske med 1 hætteglas à 20 ml.

Ikke alle pakningsstørrelser er nødvendigvis markedsført.

5.5	Særlige forholdsregler vedrørende bortskaffelse af ubrugte veterinærlægemidler eller affaldsmaterialer fra brugen heraf
Lægemidler må ikke bortskaffes sammen med spildevand eller husholdningsaffald.

Benyt returordninger ved bortskaffelse af ubrugte veterinærlægemidler eller affaldsmaterialer herfra i henhold til lokale retningslinjer og nationale indsamlingsordninger, der er relevante for det pågældende veterinærlægemiddel.

6.	NAVN PÅ INDEHAVEREN AF MARKEDSFØRINGSTILLADELSEN
VETPHARMA ANIMAL HEALTH, S.L
Gran Via Carles III, 98, 7ª
08028 Barcelona
Spanien

7.	MARKEDSFØRINGSTILLADELSESNUMMER (-NUMRE)
69192

8.	DATO FOR FØRSTE TILLADELSE
22. oktober 2026

9.	DATO FOR SENESTE ÆNDRING AF PRODUKTRESUMÉET
-

10.	KLASSIFICERING AF VETERINÆRLÆGEMIDLER
B

Der findes detaljerede oplysninger om dette veterinærlægemiddel i EU-lægemiddeldatabasen (https://medicines.health.europa.eu/veterinary).

